钦定古今图书集成/理学汇编/经籍典/第193卷 > 明赵汸春秋师说 > 鲁隐公元年不书即位义
## 钦定古今图书集成/理学汇编/经籍典/第193卷 > 明赵汸春秋师说 > 鲁隐公元年不书即位义

此隐公之元年，何以不书即位？摄故也。君薨而世子
立，世子幼，则国政听于大臣，堪事而复辟焉。古有之
矣。曰：隐公为大臣乎？曰：非也。庶长而有先君之命，使
之摄而奉桓者也。何以知其有先君之命乎？曰：桓公
之母仲子也。以贵聘之，则其子贵矣。故桓公之生，先
君既以为世子，诸侯国人知之矣，则隐公之摄，非先
“君之命而谁乎？”曰：“庶长何以不得立？”曰：“是圣王之制，
所以正嗣统而杜祸乱之原，定民志也。《礼》，诸侯一娶
九女，无再娶之文。适夫人无子，则择诸右媵右媵；无
子，则择诸左媵左媵。无子，而后取诸众妾之子，亦皆
以其序焉，有常制矣。隐母媵也，故其子不得承统。”“然
则桓母适乎？”曰：“不适。”曰：“不适则曷为而贵？”曰：“非适非媵，桓母也。非适非媵，是谓再娶。”盖先君之失礼，而臣
子末如之何者也。惠公之适妃，孟子也，孟子卒，继室
以声子，隐母也。其后仲子之归鲁，盖纯以夫人礼聘
之，国人皆曰：“此夫人也。”隐亦尝母事之矣。隐立而天
子又尝归赗焉，则惠之贵桓母有素矣。虽然，岂礼之
正哉？是故明天子在上，则婚娶得礼，而适庶之分明。
及《王制》不行，而后诸侯越礼者众。越礼矣而直以古
义断之，则于事情之实，将不胜其扞格，而终非臣子
所得追议于君父也。然则隐乌得而不奉桓乎？《穀梁
子》曰：“让桓不正。”若隐者，可谓轻千乘之国，蹈道则未
由穀梁之说，断则断矣，而不达乎事之情，昧乎礼之
权者也。使隐公黜桓而自立，则是负先君之托，先君
之肉未寒，而举其所爱，推而远之，设令其祸不至于
杀，而桓之母子失所矣。而曰“我为正”，其得谓之正乎？
其得谓之孝乎？而人之情又肯尽从之否也？使人情
而果从，是亦乱耳，是亦篡耳，况人情未必然，而先君
之命实不可改乎？故隐之奉桓足以为贤，而说《春秋》
者，苟能核事情，酌时宜，以处中而毋执一焉，庶几乎
得之矣。